**Budapest Főváros VIII. kerület Józsefvárosi Önkormányzat Képviselő-testületének Városgazdálkodási és Pénzügyi Bizottsága 376/2019. (IV.15) számú határozatával elfogadott „Otthon-felújítási támogatás” pályázati felhívás önkormányzati bérlemények bérlői számára**

Budapest Főváros VIII. kerület Józsefvárosi Önkormányzat Képviselő-testülete a 257/2017. (XII.19.) számú határozatában döntött Józsefváros közigazgatási területén lévő, önkormányzati tulajdonú lakások jó bérlői számára Otthon-felújítási támogatási pályázatról. A döntés alapján a Városgazdálkodási és Pénzügyi Bizottság 376/2019. (IV.15) számú határozatával pályázatot ír „Otthon-felújítási” támogatás igénybevételére az alábbi feltételek szerint.

Az „Otthon-felújítási támogatás” programra a Képviselő-testület a 2019. évi költségvetésében vissza nem térítendő támogatásként **bruttó 60.000.000,- Ft, azaz Hatvanmillió forint keretösszeget** különített el, amely összeg a Képviselő-testület döntése alapján megemelhető, de ez a jelen pályázati felhívás feltételeit nem érinti, ebben az esetben új pályázat kiírására nem kerül sor.

**1. A pályázat célja**

A programmal az Önkormányzat támogatni kívánja azokat a bérlőket, akik a pályázat benyújtását megelőző 12 hónapon keresztül határidőre megfizették a lakbért és a kapcsolódó külön szolgáltatási díjakat, vagy a korábbi hátralékuk rendezésére kötött megállapodásban előírt részletfizetési kötelezettségeiket hiánytalanul teljesítették, valamint a bérleti szerződésben foglaltak alapján, bérleményellenőrzési jegyzőkönyv által igazoltan tartózkodnak minden olyan magatartástól, amellyel lakótársaik nyugalmát, bérleményeik rendeltetésszerű használatát zavarnák.

**2. A pályázók köre**

Jelen pályázati kiírás keretében pályázatot nyújthat be az Önkormányzattal a pályázat benyújtásakor lakásbérleti jogviszonyban álló magánszemély.

**3. A pályázat tárgya**

A pályázat főként felújítási, korszerűsítési, komfortfokozat emeléssel járó, energiahatékonyságot javító munkálatokat támogatja, amely tartósan emeli az önkormányzati bérlakás használati értékét.

**Támogatandó munkanemek, tevékenységek különösen, de nem kizárólag:**

• bejárati ajtók cseréje,

• penész- és páramentesítő (Aquapol), szellőztető berendezések beszerzése és telepítése,

• nyílászárók felújítása, üvegezése, passzítása, festés-mázolása, illetve cseréje,

• tisztasági festés,

• hő- és vízszigetelés,

• padló- és falburkolatok javítása, illetve cseréje,

• vízórák felszerelése, illetve cseréje,

• elektromos szerelvények és vezetékek cseréje,

• energia takarékos világító testek beépítése, cseréje,

• fűtéskorszerűsítés, elektromos és/vagy hőcserélős fűtésrendszer kiépítése,

• elektromos hálózat kapacitás bővítése,

• gépészeti berendezési tárgyak (mosdó, WC stb.) és szerelvényeinek felújítása, cseréje,

• álmennyezet építése (nagy belmagasságú lakások esetén, energiahatékonysági célból),

• ingatlanok csatolásával kapcsolatos műszaki- és adminisztratív feladatok.

**4. Támogatás jellege:**

A támogatásra rendelkezésére álló keretösszeg 60.000.000,- Ft. Pályázatonként legalább bruttó 50 ezer Ft, legfeljebb bruttó 500 ezer Ft értékű beruházás számolható el a támogatás terhére. A támogatás összegének 50 %-a előlegként a támogatási szerződés aláírását követően lehívható, a támogatás fennmaradó része pedig a beruházás készre jelentését és az Önkormányzat általi elfogadását követően, utófinanszírozás formájában kerül kifizetésre olyan módon, hogy a számlával igazolt költségek 100 %-a, a számla nélküli – kizárólag a kivitelezéshez kapcsolódó, nem engedélyköteles szolgáltatások esetében – elvégzett munkálatok igazolt költségeinek legfeljebb 75 %-a fizethető ki bérlő részére.

Elszámolható az a számla, amelyen a teljesítés időpontja a pályázat benyújtásának napjától a felújítás befejezésének határideje közé esik.

Az elvégzendő munka értéke a bruttó 500 ezer Ft-os határt meghaladhatja, amennyiben a pályázattal nem támogatott részt, a bérlő saját maga vállalja megfizetni. A pályázat nem igényel önrészt. A pályázat nyerteseiről a Józsefvárosi Gazdálkodási Központ Zrt. (JGK Zrt.) javaslata alapján a Városgazdálkodási és Pénzügyi Bizottság dönt.

A keret felhasználására annak kimerüléséig kerülhet sor azzal, hogy a támogatási szerződés megkötésére vonatkozó határidő 2019. december 31. napja.

Bérlőtársak esetében minden bérlőtárs hozzájáruló nyilatkozata, valamint a támogatást igénybevevő bérlőtárs kijelölése szükséges, de a támogatási szerződés az adózás rendje szerint az egyik féllel kerül megkötésre.

**5. Pályázati feltételek**

A pályázaton azok a bérlők jogosultak részt venni, akik:

* a pályázat benyújtását megelőző 12 hónapon keresztül határidőre megfizették a lakbért és a kapcsolódó külön szolgáltatási díjakat, vagy korábbi hátralékuk rendezésére kötött megállapodásban előírt részleteiket és
* a bérleti szerződésben foglaltak alapján, valamint a bérleményellenőrzési jegyzőkönyv által igazoltan tartózkodnak minden olyan magatartástól, amellyel lakótársaik nyugalmát, bérleményeik rendeltetésszerű használatát zavarnák. A pályázó bérlőnek a pályázat részeként kitöltött Pályázati Adatlapot kell benyújtania.

**6. Pályázatok benyújtásának határideje, helye, tartalmi, formai követelmények**

**A pályázat benyújtásának határideje a keretösszeg kimerülése, de legkésőbb 2019. október 31. 16.00 óra.**

**Lakásonként legfeljebb egy pályázat nyújtható be, abban az esetben is, ha bérlőtársi jogviszony áll fenn.**

Érvényesen pályázni a felhívásban megjelölt határidőben, a pályázati felhíváshoz csatolt Pályázati Adatlap kitöltésével és az arra jogosult, vagy jogosultak aláírásával lehet. Az adatlaphoz az adatlapon vagy a pályázati felhívásban megjelölt dokumentumokat hiánytalanul kell csatolni. A pályázatok a kihirdetés napjától folyamatosan benyújthatók postai úton, vagy személyesen ügyfélfogadási időben a Józsefvárosi Gazdálkodási Központ Zrt. telephelyén (1084 Budapest, Tavaszmező u. 2.). A teljes pályázati dokumentációt magyar nyelven, egy eredeti példányban kell benyújtani. Hiánypótlásra a hiánypótlási felhívásban meghatározott határidőn belül van lehetőség, de legfeljebb a hiánypótlás kézhezvételét követő 15 napon belül. A nem megfelelő módon vagy nem megfelelő személy által benyújtott, illetve a hiánypótlási felhívásra nem hiánypótólt pályázati kérelmek érvénytelenek.

**7. A pályázatok elbírálása, kivitelezési, elszámolási határidők**

A beérkezett pályázatokat a Városgazdálkodási és Pénzügyi Bizottság bírálja el a JGK Zrt. javaslata alapján.

A nyertes pályázónak a megkötött támogatási szerződés önkormányzat általi aláírását követően 180 nap áll rendelkezésre, hogy a pályázatban vállalt munkálatokat elvégezze és készre jelentse a JGK Zrt. felé. A készre jelentést követően a JGK Zrt. 15 napon belül adja ki a teljesítés igazolást a munkák teljes vagy részleges elvégzéséről, majd a teljesítés igazolás elfogadását követő 30 napon belül kerül sor az előlegként még le nem hívott pályázati támogatás folyósítására az Önkormányzat részéről.

A támogatás összegének felhasználását, a jogosult bérlő az anyagköltségek – amelyek csak új anyagok lehetnek –, valamint az engedélyköteles tevékenységek esetében a saját nevére és a bérlemény címére szóló számlával köteles igazolni. A számlával igazolt költségek 100 %-ban elszámolhatók a támogatás terhére. A kivitelezéshez kapcsolódó, nem engedélyköteles munkálatok esetében, a számla nélküli költségek a JGK Zrt. által elfogadott műszaki felmérésben rögzített összegek 75 %-ában vehetőek figyelembe.

Budapest, 2019.05.02

Józsefvárosi Gazdálkodási Központ Zrt. sk.